# ארץ נהדרת

### מתוך ויקיפדיה, האנציקלופדיה החופשית

יש לך הודעות חדשות (השווה לגרסה הקודמת).

ארץ נהדרת
ז'אנר | קומדיה, בידור, סאטירה
אורך פרק | 60 דקות
יוצרים | מולי שגב יובל פרידמן דוד ליפשיץ עמרי מרכוס אריק שגב
ערן זרחוביץ'
שחקנים | אורנה בנאי טל פרידמן אייל קיציס עלמה זק דב נבון
אלי פיניש
מריאנו אידלמן
אסי כהן
יובל שגב
ארץ מקור | ישראל
רשת שידור | קשת (ערוץ 2)
תקופת שידור מקורית | 2003 –
מספר עונות | 3
מספר פרקים | ~60

ארץ נהדרת היא תוכנית בידור ישראלית, המשודרת בערוץ 2 על ידי הזכיינית קשת החל משנת 2003. התוכנית כוללת התייחסויות סאטיריות והומוריסטיות לאירועי השבוע החולף, בעיקר באמצעות חיקויים, מערכונים, בדיחות וחידודים על כותרות השבוע. התוכנית זכתה מראשיתה למדרוג (רייטינג) גבוה ונחשבת אחת התוכניות המצליחות והמשפיעות המשודרות בטלוויזיה הישראלית.

יוצר התוכנית הוא מנהל התוכן של קשת, מולי שגב, והיא מבויימת על ידי יונתן גורפינקל. "ארץ נהדרת" עלתה לאוויר לראשונה ב-2 בנובמבר 2003. בעונתה הראשונה, ששודרה ביום שישי, התחבבה התוכנית על רבים. תבניתה הבסיסית, שהסתמכה על צוות של שחקנים וקומיקאים אהודים, ושילוב תכנים בידוריים וסאטיריים בנוסח תוכניות מצליחות קודמות כמו "רק בישראל" ו"העולם הערב", הוכיחה את עצמה פעם נוספת והצפיה בתוכנית הפכה לצפיית חובה עבור רבים.

ביולי 2006, בהפסקה בין העונה השלישית לרביעית, עקב הלחימה בצפון התאחד צוות התוכנית למשדר מיוחד. העונה הרביעית צפויה לעלות ב-1 בדצמבר, 2006, כאשר אסי כהן, שהשתתף בעונה השלישית כאורח, נמצא בצוות הקבוע של התוכנית.

## [עריכה] מבנה התוכנית

"ארץ נהדרת" בנויה כמהדורת חדשות פיקטיבית, העוסקת בחדשות השבוע בישראל. את ה"מהדורה" מנחה אייל קיציס, כשהוא מלווה בכתבי חדשות שונים, כמו אודי בן-דוד פדרבוש (הכתב המדיני) וחלי גונזלס (כתבת דעות). המהדורה מארחת מדי שבוע פוליטיקאים, אנשי ציבור ובדרנים, וכן כמה דמויות בדיוניות, המייצגות לכאורה אוכלוסיות שונות בחברה הישראלית. מגיש המהדורה, אייל קיציס, הוא הדמות הרצינית, האחראית והשפויה היחידה בתוכנית, המוצג כמי שאינו נלאה מלקוות לכך שכתביו ואורחיו יענו תשובה עניינית לשאלותיו. רצינותו משמשת לרוב מצע ו"הרמה להנחתה" לרוב הבדיחות.

מבנה התוכנית, לבד מתוכניות מיוחדות ותוכניות לקט קבוע:

- מערכון ראשי - מערכון אשר פותח את התוכנית, ולרוב מתאפיין באלמנטים קיצוניים ופרובוקטיביים.
- ראיון ראשי - קטע בו מראיין אייל קיציס, בהשתתפות חברי הפאנל, את האורחים השונים באולפן, בדרך כלל בנושא האקטואליה העיקרי של השבוע.
- מבזק כותרות - אוסף מבזקי חדשות סאטיריים.
- ראיון משנה - חלק נוסף בו מראיינים קיציס וחברי הפאנל אורחים ודמויות שונות באולפן המהדורה.
- מבזקי כותרות נוספים.
- כתבת שטח - כתבת מהדורה הנוגעת בתופעות נפוצות בחיי החברה והציבור הישראליים.
- הפקת חוץ - מיני-תוכניות אירוח אשר מופקות ומוגשות על–ידי דמויות שונות, מוכרות או פיקטיביות (כגון הפינה: "טיול לשבת בהדרכת חיזקי" ו"גוטי מורצה ישראל" תוכנית בוקר של העובדים הזרים - ינקו ומישו).

## [עריכה] משתתפים ודמויות

  ערך מורחב – ארץ נהדרת - דמויות

צוות התוכנית כולל משתתפים קבועים שהם אמנים מוכרים בעולם הבידור הישראלי, המתוגברים לעתים בהופעות אורח של אמנים אחרים וידוענים. למעט מנחה התוכנית איל קיציס, המופיע באופן קבוע בשמו שלו ובתפקידו כמנחה המהדורה, כל משתתפי התוכנית האחרים מגלמים דמויות רבות ומשתנות. הדמויות המגולמות הן של אישים בפוליטיקה הישראלית, של אנשי ציבור ושל אנשי תקשורת מוכרים, המוצגים בחיקוי הומוריסטי כקריקטורות, לעתים באור מגוחך ונלעג. חלק מהדמויות המגולמות הן דמויות פיקטיביות, המייצגות סטריאוטיפים ותופעות מוכרות בחברה הישראלית.

## [עריכה] השפעה

דמותה של לובה כקופאית בסופרמרקט, מגולמת בידי טל פרידמן.

למרות הצלחתה הרבה וקהל המעריצים הגדול שלה, זכתה התוכנית מימיה הראשונים לביקורת על גישתה הבידורית בעיקרה. לטענת כמה מבקרים, מומרת הסאטירה בתוכנית באסופה של חיקויים מבוצעים היטב, כשהתוכנית נשמרת מביקורת של ממש על דמויות מרכזיות בזירה הפוליטית והציבורית. ביקורת מכיוון אחר הוטחה בתוכנית על כך שלמרות התיימרותה לשקף פנים שונות בחברה הישראלית, היא משקפת בעיקר פנים מוכרות בטלויזיה הישראלית ומרבה לעסוק בשיח-הפנימי של עולם הבידור אליו היא משתייכת. לעתים, נטען, היו דמויות ששימשו פעמים רבות בעיקר משום שאחד המופיעים בתוכנית היטיב לחקותם, ובלי קשר למקומן השולי בציבוריות הישראלית.

לצד הביקורת הייתה לתוכנית חשיבות לא מבוטלת בעצם הבחירה להציג או לא להציג בהבלטה דמויות מסוימות. רבים סבורים כי מעמדן של שלי יחימוביץ', עוזי כהן, או ג'ודי ניר מוזס שלום כדמויות בעלות חשיבות גאה במידה רבה בעקבות השימוש התכוף בהן כדמויות בתוכנית. מנגד, הצגת נשיא המדינה משה קצב כאוויל מוחלט גררה מחאות מצד לשכת הנשיא, ושחקן הכדורגל אבי נמני ביקש, כפי שנטען בתקשורת, כי הצגתו בתוכנית תמותן. סביר להניח כי הצגתם של משה כחלון כאדם אלמוני במידה כזו שאף הוא אינו יודע את שמו, של סילבן שלום כנער בר-מצווה מהוסס הנשרך אחר אשתו לא תרמה למעמדם. מרבית האישים שחיקוייהם מוצגים בתוכנית טוענים שהם מקבלים את דמויותיהם הקריקטוריסטיות המוצגות בתוכנית ברוח טובה ובהומור, ואף מוחמאים מהכללתם בתוכנית, אך דווחו גם מקרים של פגיעה ועלבון. דוגמה בולטת היא מוחמד אבו טיר, ממנהיגי החמאס, שהביע את הסתייגותו מן השימוש בדמותו בתוכנית דרך חיקויו על ידי טל פרידמן. דמותו של אבו-טיר בתוכנית מנסה ללא הרף לפתות ישראלים להגיע לאזור השטחים במסווה של מארגן מסיבות.

בתחילת עונתה השלישית של "ארץ נהדרת" מחו עסקנים מנציגי הציבור הציוני-דתי על שידור התוכנית בליל שבת וטענו כי שידור תוכנית המובילה את השיח התרבותי הישראלי ביום שבו אינם יכולים לצפות בה גורם להוצאתם משיח זה. בעקבות פניה של ח"כ שאול יהלום הוחלט לשדר שידור נוסף של התוכנית בימי רביעי, אך במתכונת מקוצרת של שעה בלבד, כולל פרסומות (והורדת קטעים וכותרות). בעונה הנוכחית עוררה פינתם של הרומנים, "גוטי מורצה ישראל", רוגז בקרב רומנים רבים שצפו בפינה, והתלוננו על כך לתוכנית. תגובתה של כותבי הפינה הייתה הפוכה - הם טענו שהפינה אף עודדה את ציבור הרומנים והעלתה אותו רמה למרות שלגלגה במקצת על השפה.

במהלך שנותיה הייתה "ארץ נהדרת" אחראית למספר תרומות לשפה ולסלנג העברי, אף כי אריכות ימיהן של אותן תרומות אינה ידועה עדיין. לרוב הדמויות בתוכנית יש ביטוי או מונח עליו חוזרים מספר פעמים בכל הופעה ולרוב נהפכים ביטויים אלו המזוהים עם אותן דמויות לביטויים שבהם משתמשים הצופים גם בחיי היום-יום. בין השאר זכורים ביטויו של שאול מופז המצ'ואיסט "גבר-גבר", "יוצאת חוצץ" הנחרץ ו"עם כל הכבוד, ויש כבוד," הדעתני של חלי גונזלס, וביטוייה של הקופאית לובה "פ'סדר" ו"אין עבודה, אין שפה, קשה-קשה". החל מן העונה הראשונה התחבבה ארץ נהדרת על צופיה. לפיכך החלו חברות התחפושות לייצר בפורים 2004 תחפושות של הדמויות המפורסמות של ארץ נהדרת, כמו הדמויות לובה (טל פרידמן) ועוזי כהן (אלי פיניש).

## [עריכה] פרסים

הקודם: 2003 - שי ודרור | פרס האקדמיה לטלוויזיה - תוכנית הבידור הטובה ביותר 2004 - ארץ נהדרת | הבא: 2005 - כוכב נולד 2

הקודם: 2004 - מ.ק 22 | פרס האקדמיה לטלוויזיה - הסדרה הקומית הטובה ביותר 2005 - ארץ נהדרת | הבא: 2006 - אמא'לה

הקודם: 2005 - כוכב נולד 2 | פרס האקדמיה לטלוויזיה - תוכנית הבידור הטובה ביותר 2006 - ארץ נהדרת | הבא: 2007 - ?

הקודם: 2003 - - | פרס מסך הזהב - תוכנית השנה 2004 - ארץ נהדרת | הבא: 2005 - ארץ נהדרת

הקודם: 2003 - כוכב נולד | פרס מסך הזהב - תוכנית בידור 2004 - ארץ נהדרת | הבא: 2005 - ארץ נהדרת

הקודם: 2004 - ארץ נהדרת | פרס מסך הזהב - תוכנית השנה 2005 - ארץ נהדרת | הבא: 2006 - -

הקודם: 2004 - ארץ נהדרת | פרס מסך הזהב - תוכנית בידור 2005 - ארץ נהדרת | הבא: 2006 - -

## [עריכה] ראו גם

- ארץ נהדרת - דמויות

## [עריכה] קישורים חיצוניים

מיזמי קרן ויקימדיה |  |
ציטוטים בוויקיציטוט: ארץ נהדרת

- האתר הרשמי של "ארץ נהדרת"- מתוך אתר הזכיינית "קשת"
- ארץ נהדרת, במסד־הנתונים הקולנועיים IMDb (אנגלית)

"ארץ נהדרת"
התוכנית: ארץ נהדרת | ארץ נהדרת: דמויות
הדמויות: טל פרידמן (דמויות) | אורנה בנאי (דמויות) | אלי פיניש (דמויות) | דב נבון (דמויות) עלמה זק (דמויות) | מריאנו אידלמן (דמויות) | אסי כהן (דמויות) | יובל שגב (דמויות)
המשתתפים: טל פרידמן | אורנה בנאי | אלי פיניש | דב נבון | עלמה זק מריאנו אידלמן | אסי כהן | יובל שגב | איל קיציס | משתתפים אורחים

מקור: http://he.wikipedia.org../../../%D7%90/%D7%A8/%D7%A5/%D7%90%D7%A8%D7%A5_%D7%A0%D7%94%D7%93%D7%A8%D7%AA.html

קטגוריות: ארץ נהדרת | תוכניות טלוויזיה ישראליות | סאטירה | קשת (זכיינית שידור)

##### Views

- ערך
- שיחה
- גרסה נוכחית

##### קהילה

- שער הקהילה
- עזרה
- דלפק ייעוץ
- מזנון
- יצירת קשר
- ספר אורחים

##### חיפוש

##### שפות אחרות

- English